Document ID: 32003R1334

Komission asetus (EY) N:o 1334/2003,
annettu 25 päivänä heinäkuuta 2003,
eräiden hivenaineiden ryhmään kuuluvien rehun lisäaineiden hyväksymisedellytysten muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon rehujen lisäaineista 23 päivänä marraskuuta 1970 annetun neuvoston direktiivin 70/524/ETY(1), sellaisena kuin se on viimeksi muutettuna komission asetuksella (EY) N:o 1756/2002(2), ja erityisesti sen 3, 9 d ja 9 e artiklan,
sekä katsoo seuraavaa:
(1) Useita hivenaineiden ryhmään kuuluvia lisäaineita on hyväksytty tietyin edellytyksin direktiivin 70/524/ETY mukaisesti asetuksilla (EY) N:o 2316/98(3), (EY) N:o 639/1999(4), (EY) N:o 2293/1999(5), (EY) N:o 2200/2001(6) ja (EY) N:o 871/2003(7).
(2) Rehuissa käytettäviksi hyväksyttyjen hivenaineiden enimmäispitoisuutta on tieteellisen ja teknisen tietämyksen kehityksen pohjalta tarkasteltu uudelleen, jotta varmistettaisiin, että direktiivin 70/524/ETY 3 a artiklassa säädettyjä hyväksymisedellytyksiä sovellettaisiin mahdollisimman hyvin.
(3) Tieteellisen ja teknisen tietämyksen nykytila huomioon ottaen voidaan todeta, että direktiivin 70/524/ETY mukaisesti rehuissa käytettäviksi hyväksyttyjen raudan, koboltin, kuparin, mangaanin ja sinkin enimmäispitoisuutta pitäisi vähentää, jotta noudatettaisiin paremmin kyseisen direktiivin 3a artiklan a ja b alakohdassa säädettyjä vaatimuksia ja erityisesti vaatimuksia, jotka tähtäävät ravitsemuksellisten tarpeiden tyydyttämiseen, eläintuotannon edistämiseen ja eläinten ulosteiden aiheuttamien haittojen vähentämiseen sekä joidenkin hivenaineiden nykyisistä pitoisuuksista ihmisten terveyteen ja ympäristöön aiheutuvien haitallisten vaikutusten vähentämiseen minimiin.
(4) Rehuissa käytettäviksi hyväksyttyjen hivenaineiden enimmäispitoisuus on laskettava ottaen eläinten fysiologisten tarpeiden lisäksi huomioon myös muita näkökohtia, kuten keskimääräiset vaatimukset ja ruokavaliovaatimusten vaihtelevuus, tarve täyttää useimpien eläinpopulaatiohin kuuluvien yksilöiden tarpeet sekä ravintoaineiden mahdollisesti tehoton käyttö.
(5) Eläinten ravitsemusta käsittelevä tiedekomitea antoi 19 päivänä helmikuuta 2003 lausunnon kuparin käytöstä rehuissa ja 14 päivänä maaliskuuta 2003 vastaavanlaisen lausunnon sinkistä. Tiedekomitea tuli siihen tulokseen, että näiden hivenaineiden nykyisin hyväksytyt enimmäismäärät rehuissa ovat useimmissa tapauksissa suuremmat kuin mikä olisi välttämätöntä näiden lisäaineiden vaikutusten kannalta, ja suosittelee määrien pienentämistä niiden mukauttamiseksi eläinten fysiologisiin tarpeisiin.
(6) Imevien porsaiden on rehujen sisältämää rautaa koskevan nykyisen tieteellisen ja teknisen tietämyksen mukaisesti saatava päivittäin rautaa 7-16 mg/kg tai 21 mg rautaa painokiloa kohti riittävän hemoglobiinitason säilyttämiseksi. Emakoiden maito sisältää keskimäärin vain 1 mg:n rautaa litraa kohti. Näin ollen pelkästään maitoa saaville sioille kehittyy nopeasti anemia. Tämän vuoksi rautaa olisi annettava imetysvaiheessa pelkästään maidolla ruokittaville porsaille ruokkimalla niitä runsaasti rautaa sisältävällä täydennysrehulla.
(7) On aiheellista säätää kuuden kuukauden siirtymäkausi uusien vaatimusten täytäntöönpanolle sekä yhdeksän kuukauden siirtymäkausi direktiivin 70/524/ETY mukaisesti vahvistettujen aiempien edellytysten mukaisesti merkityn rehun nykyisten varastojen käyttämiselle loppuun.
(8) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan hivenaineiden(8) ryhmään kuuluvien lisäaineiden E1 rauta-Fe, E3 koboltti-Co, E4 kupari-Cu, E5 mangaani-Mn ja E6 sinkki-Zn hyväksymisedellytykset tämän asetuksen liitteessä mainituilla edellytyksillä direktiivin 70/524/ETY mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 26 päivästä tammikuuta 2004. Direktiivin 70/524/ETY mukaisesti vahvistettujen aiempien edellytysten mukaisesti merkityn rehun nykyisiä varastoja saa kuitenkin käyttää siirtymäaikana, joka päättyy 26 päivänä huhtikuuta 2004.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 25 päivänä heinäkuuta 2003.

Labels: 0
3
17
6